|  |
| --- |
|  |
| Väisänen-Haapanen Päivi |
| KANSALAISOPISTOJEN TOIMINTA JA TALOUS 2018 |
|  |
| KANSALAISOPISTOVERKOSTO |
| Helsinki 5.11.2019 |

Sisältö

[1 KANSALAISOPISTOVERKOSTON TIEDONKERUU 3](#_Toc504024886)

[1.1 Kansalaisopistoverkosto tiedon lähteellä 3](#_Toc504024887)

[1.2 Kansalaisopistojen lainsäädäntö ja rahoituksen määräytyminen 5](#_Toc504024888)

[1.3 Tiedonkeruussa käytettyjä määritelmiä 5](#_Toc504024889)

[1.4 Tiedonkeruun tulosten tarkastelu 7](#_Toc504024890)

[1.4.1 Toimintaan liittyviä tuloksia 7](#_Toc504024891)

[1.4.2 Kansalaisopistojen menot 1](#_Toc504024892)3

[1.4.3 Kansalaisopistojen tulot 1](#_Toc504024893)8

[1.5 Liitteet 2](#_Toc504024894)1

# KANSALAISOPISTOVERKOSTON TIEDONKERUU

## Kansalaisopistoverkosto tiedon lähteellä

Kansalaisopistot ovat oppilaitos- ja opiskelijamäärältään suurin vapaan sivistystyön oppilaitosmuoto. Valtaosa kansalaisopistoista on kunnallisia. Vuonna 2019 kansalaisopistojen ylläpitäjiä on 180 ja kansalaisopistoja 185.

Lähde: Opetushallitus, rahoitusraportti 2019.

Kuntaliitto on perustanut vuonna 2016 kuntaomisteisista kansalaisopistoista koostuvan Kansalaisopistoverkoston, jossa on mukana 16 eri puolilta Suomea olevaa kansalaisopistoa. Opistot edustavat kymmentä prosenttia kunnallisista kansalaisopistoista ja samalla läpileikkausta erilaisista ja eri suuruisista opistoista. Kansalaisopistojen rehtorit toimivat verkoston jäseninä. Erityisasiantuntija Päivi Väisänen-Haapanen edustaa verkostossa Kuntaliittoa.

Verkosto on päättänyt toteuttaa yhteisen vertailutiedonkeruun keskeisistä opiston toimintaa ja taloutta koskevista tunnusluvuista Oulu-opistossa valmistellun tiedonkeruulomakkeen pohjalta ja teknisen tuen turvin. Raportti koskee vuoden 2018 tietoja. Ensimmäinen raportti julkaistiin vuodelta 2016.

Verkostosta 15 kansalaisopistoa osallistui tiedonkeruuseen. Liitteenä 1 on luettelo tiedonkeruuseen osallistuneista kansalaisopistoista ja niiden ylläpitäjistä.

Kansalaisopistopalveluja järjestetään paikallisesti ja alueellisesti kuntalaisille. Tiedonkeruussa mukana olevien kansalaisopistojen toiminta-alueen asukasmäärä on yhteensä 2 174 348, mikä on 39 prosenttia 31.12.2018 mukaisesta Suomen kokonaisväestömäärästä 5 517 919. Väestömäärä yhteenlasketulla toiminta-alueella on kasvanut 19 511 asukkaalla. Tiedonkeruu kattaa siten yli yhden kolmasosan koko maan kansalaisopistotoiminnasta asukasmäärän mukaan tarkasteltuna.

Kansalaisopistojen toimialueen väestömäärät on esitetty seuraavassa. Tiedonkeruussa on mukana Suomen suurin kansalaisopisto, Helsingin kaupungin suomenkielinen työväenopisto sekä muita volyymiltään suuria kansalaisopistoja, joiden tiedot painottuvat yhteisissä tuloksissa.

Väestömäärä kansalaisopistoittain 31.12.2018

## Kansalaisopistojen lainsäädäntö ja rahoituksen määräytyminen

Kansalaisopistojen toimintaa ohjaa laki (632/1998) ja asetus (805/1998) vapaasta sivistystyöstä. Myös rahoitus määräytyy tämän lainsäädännön perusteella. Valtion rahoituksen saaminen edellyttää opetus- ja kulttuuriministeriön myöntämää ylläpitämislupaa. Ylläpitämisluvassa määritellään oppilaitoksen koulutustehtävä ja muut koulutuksen järjestämiseen liittyvät ehdot. Lupa voidaan myöntää kunnalle, kuntayhtymälle, rekisteröidylle yhteisölle tai säätiölle.

Kansalaisopistojen valtionosuusrahoituksen perustana ovat vuosittain valtion talousarvioon perustuvat ja opetus- ja kulttuuriministeriön vahvistamat ja myöntämät suoritemäärät ja yksikköhinnat. Kansalaisopistojen suoritteena on opetustunti. Opiston kolmen vuoden toteutuneiden tuntien keskiarvon jäädessä alle myönnettävissä olevan suoritemäärän, myönnetään korkeintaan keskiarvon mukainen määrä suoritteita. Vahvistetun opetustuntimäärän alittaminen vähentää siten valtionosuusrahoitusta. Valtionosuusprosentti oli 57 myös vuonna 2018. Kansalaisopistoille voidaan myöntää lisäksi harkinnanvaraista valtionavustusrahoitusta, kuten esimerkiksi opintosetelirahoitusta.

Vuodesta 2018 alkaen kansalaisopistoille on voitu lisäksi myöntää täysimääräistä valtionosuusrahoitusta opiskelijan kotoutumissuunnitelmaan hyväksyttyyn koulutukseen. Koulutusta varten Opetushallitus on laatinut opetussuunnitelmasuosituksen. Valtion talousarvio sisältää opetus- ja kulttuuriministeriön hallinnonalalla tehtävään kohdennetun, erillisen määrärahan ja tehtävää varten vapaan sivistystyön ylläpitäjiltä on pyydetty arvioita toiminnan rahoituksen myöntämisen perustaksi koulutuksen alkuvaiheessa vuosina 2018 ja 2019.

Kansalaisopistot perivät pääsääntöisesti vapaan sivistystyön koulutukseen osallistumisesta kurssimaksuja. Lain mukaan kurssimaksujen tulee olla kohtuullisia. Kansalaisopistojen ylläpitäjät osallistuvat myös itse toiminnan rahoittamiseen, vaikka lakisääteistä kunnan rahoitusosuutta ei ole. Kansalaisopistoissa voidaan järjestää vapaan sivistystyön lain mukaisen koulutuksen lisäksi muuta koulutusta, esimerkiksi maksullista palvelutoimintatuloa tuottavaa koulutusta sekä hankkia muuta ulkopuolista rahoitusta, mutta usein näihin liittyvä tulorahoitus on määrällisesti vähäistä.

## Tiedonkeruussa käytettyjä määritelmiä

Tiedonkeruussa on pyritty mahdollisimman hyvään vertailtavuuteen kansalaisopistojen välillä. Tätä tukee yhteinen ymmärrys tietosisällöistä. Samalla on kuitenkin todettava, että aivan kaikkea tietoa ei ole samalla tavoin saatavissa eri opistoissa. Tilakustannuksiin sekä ICT-kustannuksiin liittyvät tiedot tuovat eniten vaikeutta vertailtavuuteen, sillä eri kunnissa on erilaisia käytäntöjä kustannusten kohdentamisessa eikä tiedonkeruuta aina ole toteutettu. ICT-kustannusten osuus on saatu vain muutaman kansalaisopiston tuloksiin, joten sitä koskevaa yhteenvetotietoa ei ole tarkoituksenmukaista koota vertailuun.

Oman kansalaisopiston tunnuslukujen ja niiden kehityksen seuraaminen on tiedonkeruun tulosten ensisijainen tavoite. Kansalaisopistojen koko, sijainti, toiminta-alue ja muu toimintaympäristö vaihtelevat varsin merkittävästikin, joten opistokohtaisten tulosten tarkastelu ja vertailu muihin opistoihin ja keskimääräisiin tuloksiin edellyttää paikallista kunnan ja opistotoiminnan tuntemusta sekä eroavaisuuksien analysointia opiston omista lähtökohdista käsin. Kansalaisopistojen toimintaan liittyy laaja toimintavapaus ja moninaisuus, joten vertailu opistojen välillä ei lukujen valossa anna yksiselitteistä vastausta opistojen toiminnasta ja taloudellisuudesta.

Kansalaisopisto on vapaan sivistystyön lainsäädännön mukainen oppilaitosmuodon nimike, mutta raportoinnissa käytetään myös opisto-termiä. Tiedonkeruussa on käytetty tunnuslukuja, joiden sisällöt ovat seuraavat:

Toiminnalliset tiedot

* Väestömäärä sisältää opiston toiminta-alueen asukasluvun tiedonkeruuvuoden lopussa.
* Toimipaikkatieto sisältää opiston opetustoimipisteiden lukumäärän.
* Henkilöstö on esitetty henkilötyövuosimääränä. Henkilötyövuosien laskentaa varten on käytetty erillistä laskentakaaviota yhtenäisen laskentatavan varmistamiseksi. Tiedonkeruussa on eritelty hallintohenkilöstö, päätoimiset tuntiopettajat ja muut tuntiopettajat.
* Tuntimäärä yhteensä sisältää opiston kaikki opetustunnit.
* Valtionosuustuntimäärä kuvaa toteutunutta, valtionosuusrahoitukseen oikeuttava opetustuntimäärää.
* Valtionosuuteen oikeuttava tuntimäärä on tuntimäärä, joka opistolle on vahvistettu ja on valtionosuusrahoituksessa laskennallinen rahoituksen peruste.
* %-osuus kuvaa valtionosuustuntimäärän osuutta kokonaistuntimäärästä.
* Kotoutumissuunnitelmaa edellyttävän koulutuksen osalta esitetään ylläpitäjän valtionosuustuntimäärä, mikä on valtionosuusrahoituksen perustana sekä lisäksi vuoden aikana toteutuneet opetustunnit.
* Eriteltynä esitetään taiteen perusopetuksen tuntimäärä.
* Opiskelijamäärä kuvaa netto-opiskelijamäärää (yksittäiset opiskelijat yhteensä).
* Kurssilaisten määrä kuvaa brutto-opiskelijamäärää (sisältää opiskelijoiden kaikki eri kurssit yhteensä).
* Toteutunut kurssimäärä sisältää opiston kalenterivuonna toteuttamien kurssien lukumäärän.
* Valtionosuuskurssit sisältävät toteutuneiden valtionosuusrahoitukseen oikeuttavien kurssien lukumäärän (OKM:n rahoituspäätös).

Taloudelliset tiedot

* Henkilöstökulut sisältävät palkkakulut henkilöstösivukuluineen. Henkilöstökuluista on eritelty opetukseen ja muuhun kuin opetukseen kohdentuvat henkilöstökulut.
* Muina kuin henkilöstökuluina on kuntien tilijaottelun mukaisesti eritelty palveluiden ostot; aineet, tarvikkeet ja tavarat; vuokrat ja kiinteistömenot sekä muut toimintamenot. Opetuksen liittyvien matkakustannusten osuus on eriteltynä tunnuslukujen laskennassa.
* Menoihin yhteensä sisällytetään edellä olevat käyttökustannukset sisältäen sisäiset toimintamenot, käyttöomaisuuden poistot ja vyörytyserät. Toimintatuottoihin sisällytetään vyörytyserät.

Rahoitustiedot sisältävät valtionosuusrahoituksen, kuntien rahoituksen, asiakasmaksutulot sekä muut tulot.

Tunnuslukujen yksikkökustannusten laskentaa on tehty kurssilaista (brutto-opiskelija), asiakasta (netto-opiskelija) ja kokonaistuntimäärää kohti. Lisäksi on tarkasteltu menojakaumaa ja tulojakaumaa.

## Tiedonkeruun tulosten tarkastelu

Kansalaisopistoverkoston keskeisten toiminnan ja talouden tunnuslukujen tiedonkeruu palvelee opistojen oman toiminnan johtamista, läpinäkyvyyttä ja vertailtavuutta. Samalla saadaan muodostettua laajempaa kokonaiskuvaa kansalaisopistojen taloudesta ja toiminnasta Suomessa. Tuloksia tarkasteltaessa on hyvä muistaa, että osa kansalaisopistoista toimii usean kunnan alueella, osa yhden kunnan alueella ja osassa kuntia toimii useampi kansalaisopisto. Myös paikalliset sivistystarpeet vaihtelevat eri kunnissa.

Tulokset perustuvat kansalaisopistojen antamiin tietoihin. Yhteenveto tiedonkeruusta on liitteenä 2.

### Toimintaan liittyviä tuloksia

Kansalaisopistot vastaavat toiminnallaan samassa paketissa kuntalaisten moninaisiin osaamis-, hyvinvointi-, yhteisöllisyys-, osallistumis- ja aktiivisuustarpeisiin. Kansalaisopistojen kursseille on netto-opiskelijamäärän mukaan osallistunut kaikkiaan 13 prosenttia tiedonkeruuseen osallistuneiden opistojen toimialueiden asukkaista. Valtionosuusrahoituksen vahvistettu opetustuntimäärä vaikuttaa merkittävästi kansalaisopistojen opetustarjonnan laajuuteen ja palveluiden saatavuuteen.

Opistojen toiminta-alueen väestömäärä on vuonna 2018 vaihdellut Puulan seutuopiston 12 500 asukkaan ja Helsingin työväenopiston 650 033 asukkaan välillä. Opistojen opetustoimipaikkojen määrä on vaihdellut Turun työväenopiston 20 ja Saariston Kombin 139 toimipaikan välillä. Laaja toimipaikkaverkko on yhteydessä palveluiden saatavuuteen lähipalveluna, mutta myös kunnan tai alueen rakenne vaikuttaa paljon toimipaikkojen määrälliseen tarpeeseen ja opetuksen järjestämismahdollisuuksiin. Opistojen toimialueet vaihtelevat pinta-alaltaan merkittävästi, Vantaan aikuisopiston 240 ja Revontuli-opiston 29 142 neliökilometrin välillä. Väestömäärä yhtä toimipistettä kohti vaihteli 111 - 9 583 asukkaan välillä ollen kaikkien opistojen osalta 1 647 ja keskimäärin 2 366. Yhden toimipisteen kattama neliökilometrimäärä vaihteli 3 - 317 välillä ollen keskimäärin 41 neliökilometriä.

Opistojen brutto-opiskelijamäärä on vaihdellut Puulan seutuopiston 5 140 ja Helsingin kaupungin suomenkielisen työväenopiston 82 057 välillä. Yhteensä tiedonkeruuseen vastanneiden opistojen brutto-opiskelijamäärä oli 346 282.

Netto-opiskelijamäärä yhteensä oli 145 192, mikä on 42 prosenttia brutto-opiskelijamäärästä. Netto-opiskelijoiden osuus väestömäärästä koko tiedonkeruun osalta oli yhteensä 13 prosenttia. Opistokohtaisesti netto-opiskelijoiden osuus vaihteli varsin suuresti, välillä 4 ja 34 prosenttia opiston väestömäärästä.

Kansalaisopistojen brutto-opiskelijoiden ja netto-opiskelijoiden

lukumäärä vuonna 2018

Kurssilaisia on ollut yhtä kurssia kohti koko tiedonkeruun osalta 16 ja vaihdellen eri opistoissa 10 ja 19 opiskelijan välillä. Keskimäärin kurssilaisia kurssilla oli 15.

Netto-opiskelijoiden määrä on laskenut vuoteen 2017 verrattuna 5,9 prosentilla ja vuoteen 2016 verrattuna 4,6 prosentilla, kun taas brutto-opiskelijamäärä on noussut vuoteen 2017 verrattuna 2,5 prosenttia ja vuoteen 2016 verrattuna 2,2 prosenttia. Toteutunut kokonaiskurssimäärä on kasvanut 1,2 prosentilla vuodesta 2017 ja 2,6 prosentilla vuoteen 2016 verrattuna.

Opiskelijamäärien ja kurssimäärien muutos 2017-2018 ja 2016-2018

Opistojen kokonaistuntimäärä yhteensä vuonna 2018 oli 497 781 opetustuntia. Tästä valtionosuustuntimäärän osuus oli 474 001 eli 95 prosenttia, mutta esimerkiksi Porvoossa osuus oli 84 prosenttia ja Tampereella osuus oli 85 prosenttia.

Tulosten mukaan ainoastaan kolmessa kansalaisopistossa ei ole ollut lainkaan taiteen perusopetuksen opetustunteja. Taiteen perusopetuksen tuntimäärä yhteensä on ollut

30 099. Kouvolan kansalaisopistossa taiteen perusopetuksen tuntimäärä on ollut enimmillään 7 801, kun taas Helsingin tuntimäärä 87 oli alhaisin opistoista, joissa taiteen perusopetusta oli järjestetty.

Valtionosuusrahoitukseen oikeuttavia opetustunteja kansalaisopistoilla on ollut yhteensä 400 937, mikä on 81 prosenttia opistojen kokonaistuntimäärästä. Keskimäärin opetustuntimäärä opistoilla on ollut 26 729, kun vähimmillään tuntimäärä on ollut 7 046 ja enimmillään 86 978. Valtionosuustuntimäärä 474 001 on ylittänyt 73 064 tunnilla valtionosuusrahoitukseen oikeuttavien opetustuntien määrän.

Kaikissa kansalaisopistoissa yhteensä opetustunteja yhtä kurssia kohden on ollut keskimäärin 22,7 vaihdellen eri opistoissa Helsingin 20,2 ja Turun 29,3 tunnin välillä. Tuntimäärä yhtä henkilötyövuotta kohden on ollut yhteensä kaikkien kansalaisopistojen osalta 534. Enimmillään tuntimäärä henkilötyövuotta kohden oli Kivalo-Opistolla 674. Alhaisimpana luku esiintyy Tampereen seudun työväenopistossa 260 johtuen Tampereen laskentatavasta (luku sisältää työehtosopimuksen mukaisen päätoimisten tuntiopettajien lukumäärän). Muutoin alhaisin tuntimäärä oli Helsingissä ollen 548. Keskiarvoksi muodostui 592 opetustuntia henkilötyövuotta kohti.

Kansalaisopistojen opetustuntien jakautuminen vuonna 2018

Kansalaisopistojen kotouttamissuunnitelmaa edellyttävän

koulutuksen opetustunnit 2018

Kotoutumissuunnitelmaa edellyttävän koulutuksen osalta voidaan esittää ensimmäisen järjestämisvuoden opetustuntimäärät. Kaikissa opistoissa koulutusta ei ole järjestetty.

Valtionosuustuntien määrä, joka rahoituksen perustana on, oli yhteensä 8 706 ja toteutuneiden tuntien määrä 7 963. Espoon työväenopistossa toteutunut tuntimäärä 3132 on ylittänyt valtionosuustunnit. Myös Kivalo-opisto ja Kouvolan kansalaisopisto on vähäisesti ylittänyt valtionosuustuntimäärän. Toisaalta Porvoon, Oulun, Pieksämäen ja Vantaan valtionosuustuntimäärä oli korkeampi. Helsingin tuntimäärissä on vain 8 opetustunnin ero arvion ja toteutuman välillä. Koulutuksen opetustuntimäärän arviointi etukäteen on kuitenkin erittäin vaikeaa ja arviointi rahoituksen perusteena on poistumassa.

Kansalaisopistojen opetustuntimäärä yhteensä on noussut vuodesta 2017 1,2 prosentilla ja laskenut vuoteen 2016 verrattuna 0,8 prosentilla. Valtionosuustuntimäärä on noussut vuoteen 2017 verrattuna 4,9 prosentilla ja vuoteen 2016 verrattuna 3 prosentilla. Valtionosuuteen oikeuttavan tuntimäärän nousu vuoteen 2017 verrattuna on ollut 0,3 prosenttia ja vuoteen 2016 verrattuna tuntimäärä on laskenut 3,1 prosentilla.


Opetustuntimäärien muutos vuoteen 2017 ja 2016 verrattuna

### Kansalaisopistojen menot

15 kansalaisopiston osalta raportoidut toimintamenot olivat yhteensä noin 51,6 miljoonaa euroa. Menojakaumaa tarkasteltaessa on nähtävissä, että henkilöstökulujen (yhteensä 33 miljoonaa euroa) osuus kansalaisopistojen kokonaismenoista vaihteli opistoissa 59 - 78 prosentin välillä, kun ne olivat opistojen osalta yhteensä 65 prosenttia kokonaismenoista. Matkakustannusten osuus vaihteli 0 - 10 prosentin välillä ollen 2 prosenttia opistojen yhteenlasketuista kokonaismenoista. Palveluiden ostojen osuus kokonaismenoista, yhteensä 11 prosenttia, vaihteli opistoissa 7 ja 22 prosentin väillä. Aineiden, tarvikkeiden ja tavaroiden ostot vaihtelivat 1 ja 3 prosentin välillä ollen kaikkien opistojen osalta yhteensä 2 prosenttia. Vuokrat ja kiinteistömenot vaihtelivat opistoissa 6 ja 30 prosentin välillä, kun niiden osuus opistojen yhteenlasketuista kokonaismenoista oli 20 prosenttia. Tilakustannuksista muodostui toiseksi suurin kuluerä kansalaisopistojen toiminnassa. Muiden toimintamenojen osuuden vaihteluväli oli 0 - 16 prosenttia ja opistojen kokonaismenoista 1 prosenttia.

Kansalaisopistojen vuokrien ja kiinteistömenojen osuus opiston kokonaismenoista.

Osoita opistoa hiirellä saadaksesi osuuden näkyviin.



Vuoteen 2017 verrattuna tilakustannusten nousu oli 4,8 prosenttia. Vuoteen 2016 verrattuna tilakustannukset nousivat 6,2 prosenttia. Tilakustannukset olivat yhteensä 10,7 miljoonaa euroa. Matkakustannusten nousu oli 9,4 prosenttia vuoteen 2017 verrattuna kustannusten ollessa 0,8 miljoonaa euroa.

Toimintamenojen jakautuminen kansalaisopistoissa vuonna 2018

Kansalaisopistojen tiedonkeruussa henkilöstökulut muodostivat merkittävän osan eli kaksi kolmasosaa kustannuksista. Henkilöstökuluihin, joita ovat palkat sivukuluineen, kohdistui kansalaisopistojen yhteenlasketuista kustannuksista 65 prosenttia ja muihin toimintamenoihin kohdistui 35 prosenttia. Henkilöstökuluista 76 prosenttia eli kolme neljäsosaa kohdistui opetukseen ja 24 prosenttia muuhun kuin opetukseen. Opetukseen kohdistuvien henkilöstökulujen osuuden vaihteluväli oli 56 - 92 prosenttia henkilöstökuluista.

Vuoteen 2017 verrattuna toimintamenot yhteensä ovat lisääntyneet 9,8 prosentilla ja vuoteen 2016 verrattuna 1,1 prosentilla. Menot ovat lisääntyneet opetustuntia kohti 8,6 prosenttia vuoteena 2017 verrattuna ja 1,9 prosenttia vuoteen 2016 verrattuna.


Henkilöstökulujen lisäys vuoteen 2017 verrattuna on ollut 6,7 prosenttia ja vähennys vuoteen 2016 verrattuna 3,5 prosenttia. Yhtä opetustuntia kohti henkilöstökulut ovat nousseet vuoteen 2017 verrattuna 5,4 prosenttia, mutta laskeneet vuoteen 2016 verrattuna 2,7 prosentilla.

Toimintamenojen ja henkilöstömenojen muutos vuosiin 2017 ja 2016 verrattuna

Kansalaisopistojen henkilötyövuosimäärä (htv) yhteensä oli 929 keskiarvon ollessa 62. Henkilötyövuosien määrä jakautuu kansalaisopistoissa vakinaiseen hallintohenkilöstöön, päätoimisiin opettajiin sekä tuntiopettajiin. Vakinaisen hallintohenkilöstön htv-määrä oli 160 (keskiarvo 11), päätoimisten opettajien htv-määrä oli 142 (keskiarvo 9) ja tuntiopettajien htv-määrä oli 536 (keskiarvo 36). Tuntiopettajien osuus muodosti noin 58 prosenttia henkilötyövuosimäärästä. Henkilötyövuosimäärän saa esille viemällä hiiren osoittimen opiston päälle.

Kansalaisopistojen henkilötyövuosimäärä vuonna 2018.

Osoita hiirellä opistoa kuviossa.



Henkilötyövuosien jakautuminen kansalaisopistoissa vuonna 2018

Raportoinnissa on huomioitava, että tuntiopettajien henkilötyövuosilaskenta ei eri opistoilla ole suoraan verrannollinen aiempiin tietoihin kilpailukykysopimuksen henkilötyövuosilaskentaan kohdistuvan muutoksen vuoksi. Aiempia vuosia vertailtaessa näyttäisi tapahtuneen henkilötyövuosimäärän laskua, mutta laskentapohjan henkilötyövuosimäärän muuttaminen vuoden 2018 raporttiin vaikuttaa tulokseen.

Henkilötyövuosimäärä aleni vuoteen 2017 verrattuna yhteensä 16:lla, muutos -1,7 prosenttia. Vakinaisen ns. hallintohenkilöstön henkilötyövuosimäärä on noussut vuoteen 2017 verrattuna 12,1 prosenttia, mutta laskenut vuoteen 2016 verrattuna 12, p4rosenttia. Lukumääräisesti muutos vuoteen 2017 verrattuna on 17. Päätoimisten tuntiopettajien henkilötyövuosimäärä on vähentynyt vuoteen 2017 verrattuna seitsemällä eli 4,8 prosenttia ja vuoteen 2016 verrattuna 9,7 prosenttia.

Yhteenlaskettuna kaikkien kansalaisopistojen osalta tarkasteltuna opetustuntikohtaiset toimintamenot olivat 104 euroa. Tästä henkilöstömenot muodostivat 67 euroa, vuokra- ja kiinteistömenot 21 euroa ja matkakustannukset 2 euroa. Opistojen vaihteluväli opetustuntikohtaisissa menoissa oli 69 - 140 euroa.

Netto-opiskelijaa kohti tarkasteltuna opistojen yhteensä lasketut toimintamenot yhteensä olivat 355 euroa, henkilöstömenot 230 euroa, vuokra- ja kiinteistömenot 73 euroa sekä matkakustannukset 6 euroa. Menojen opistokohtainen vaihteluväli oli 196 - 558 euroa/netto-opiskelija.

Kurssilaista eli brutto-opiskelijaa kohti opistojen toimintamenot kaikkien kansalaisopistojen osalta yhteensä olivat 149 euroa, henkilöstömenot 96 euroa, vuokra- ja kiinteistömenot 30 euroa ja matkakustannukset 2 euroa. Menojen opistokohtainen vaihteluväli oli 85 - 215 euroa/brutto-opiskelija.

### Kansalaisopistojen tulot

Kansalaisopistojen toiminta rahoitetaan sekä valtion että kuntien tai muiden kansalaisopistojen ylläpitäjien omalla rahoituksella ja lisäksi erilaisilla muilla tuloilla, erityisesti asiakkailta perittävillä kurssimaksutuloilla.

Kansalaisopistojen tiedonkeruun mukaiset yhteenlasketut tulot, 54,3 miljoonaa euroa, jakautuivat siten, että valtionosuusrahoituksen (19,2 miljoonaa euroa) osuus muodosti yli kolmasosan, 35 prosenttia ja kuntien rahoitus (22,1 miljoonaa euroa) 41 prosenttia tuloista. Asiakasmaksutulot olivat (11,1 miljoonaa euroa) 20 prosenttia ja muut tulot (1,9 miljoonaa euroa) olivat 4 prosenttia kaikista tuloista.

Rahoituksen jakautuminen vuonna 2018

Kansalaisopistojen tulorahoituksen jakautuminen on esitetty seuraavassa kuviossa. Valtionosuusrahoituksen osuus oli suurin Kivalo-opistossa (53 prosenttia), kun taas kuntarahoituksen osuus oli suurin Helsingin kaupungin suomenkielisessä työväenopistossa (61 prosenttia). Vastaavasti Pieksämäen seutuopiston ja Vantaan aikuisopiston kuntarahoitusosuus on ollut alhaisin (23 prosenttia), kun taas valtionosuusrahoituksen osuus on ollut alhaisin Helsingin kaupungin suomenkielisessä työväenopistossa (25 prosenttia).

Asiakasmaksutulot vaihtelivat opistoissa Helsingin 11 sekä Espoon ja Vantaan 30 prosentin välillä tulorahoituksesta.

Rahoitus kansalaisopistoittain vuonna 2018

Yhteensä kansalaisopistojen valtionosuusrahoituksen osuus opistojen toimintamenoista oli 37 prosenttia, kun kuntien oma rahoitus oli 43 prosenttia ja asiakkaiden maksutulojen osuus oli 21 prosenttia. Muiden tulojen osuus on vähäinen, 4 prosenttia.

Opistojen yhteenlaskettuja tietoja tarkasteltaessa tuntimäärää kohden valtionosuusrahoitus oli 39 euroa/opetustunti, kun kuntarahoitus oli 44 euroa/opetustunti. Asiakasmaksutulojen osuus oli 22 euroa/opetustunti ja muiden tulojen osuus oli 4 euroa/opetustunti, jolloin tulorahoitus opetustuntia kohti muodostui 109 euroksi. Opistojen vaihteluväli liikkui Pieksämäen 69 ja Helsingin 162 euroa/opetustunti välillä.

Kurssilaista (brutto-opiskelija) kohti kaikkien opistojen osalta valtionosuusrahoitus oli 55 euroa ja kunnan oma rahoitus 64 euroa. Asiakasmaksutulojen osuus oli 32 euroa ja muiden tulojen osuus 6 euroa. Yhteensä yhtä kurssilaista kohti rahoitus oli kansalaisopistoilla 157 euroa vaihteluvälin ollessa 86 - 217 euroa.

Netto-opiskelijaa kohti vastaavasti valtionosuusrahoitus oli 132 euroa ja kuntarahoitus 152 euroa. Asiakasmaksutulojen osuus oli 76 euroa ja muiden tulojen osuus 13 euroa. Yhteensä rahoitus netto-opiskelijaa kohti oli 374 euroa tarkasteltuna opistoja yhteensä vaihteluvälin ollessa 196 - 647 euroa.

Vuoteen 2017 verrattuna opistojen tulot yhteensä lisääntyivät 3,1 miljoonalla eurolla eli 6 prosentilla. Eniten suhteellisesti vähenivät muut tulot 12 prosentilla, noin 262 000 eurolla. Asiakasmaksutulot lisääntyivät 4,7 prosentilla eli noin 501 000 eurolla. Valtionosuusrahoituksen lisäys oli 6,4 prosenttia eli 1,2 miljoonaa euroa. Kuntien rahoitus lisääntyi 1,7 miljoonalla eurolla eli 8,3 prosentilla. Yhtä opetustuntia kohti tulot ovat lisääntyneet 4,8 prosentilla vuodesta 2017. Kotoutumissuunnitelman mukaiseen koulutukseen uutena tehtävänä myönnettiin valtionosuusrahoitusta, mikä osaltaan nostaa kansalaisopistojen rahoitusta.

## Liitteet

LIITE 1. Tiedonkeruuseen osallistuneet kansalaisopistot

LIITE 2. Tiedonkeruutaulukko

|  |  |
| --- | --- |
| **Opiston ylläpitäjä** | **Opiston nimi** |
| Pargas stad | Saariston Kombi (Saariston kansalaisopisto + Väståbolands medborgarinstitut) |
| Porvoon kaupunki | Porvoon kansalaisopisto |
| Laitilan kaupunki | Vakka-Suomen kansalaisopisto |
| Kouvolan kaupunki | Kouvolan kansalaisopisto |
| Koulutuskuntayhtymä Omnia | Espoon työväenopisto |
| Oulun kaupunki | Oulu-opisto |
| Pieksämäen kaupunki | Pieksämäen seutuopisto |
| Turun kaupunki | Turun suomenkielinen työväenopisto |
| Joutsan kunta | Puulan seutuopisto |
| Tampereen kaupunki | Tampereen seudun työväenopisto |
| Helsingin kaupunki | Helsingin kaupungin suomenkielinen työväenopisto |
| Kemin kaupunki | Kivalo-Opisto |
| Kittilän kunta | Revontuli-Opisto |
| Vantaan kaupunki | Vantaan aikuisopisto |
| Valkeakosken kaupunki | Valkeakoski-opisto |

LIITE 1. Tiedonkeruuseen osallistuneet kansalaisopistot

LIITE 2. Tiedonkeruutaulukko